Como nos cuntara otra profesora universitaria que cavilgaba un sindicalista astur: «El problema de la llingua... ¡ye de coyón de micu!». El «problema» ye que nestos ámbitos universitarios acaba la llingua nun «autu de fe», siguiendo la tradición del inquisidor Valdés, fundador del Alma Mater uvieína. Ye significativo que torguen los cursos de grau d'esta llingua materna nel cuatrocientos aniversariu de la Universidá. Nun son teoríes filolóxiques, sinón malquerencies ideolóxiques y acientífiques, o prexuicios, les que conderguen esta llingua a la muerte na picota pública. Les que faen de la llingua una anatema, un estigma, un territoriu de conflictu que la encisma pa la so función como mediu de comunicación y de cultura. Claro que tamién nieguen la cultura asturiana, que ta dende peronia de la mano fuera de la Universidá.